ROVANIEMEN HOVIOIKEUS		
Valtakatu 10 - 12, 96200 ROVANIEMI			
Puh. 01036 41800, Fax 01036 41850 		
rovaniemi.ho@om.fi	28.12.2006		86/2006

Oikeusministeriö
 	
 PL 25
 00023 VALTIONEUVOSTO

Viite  Oikeusministeriön kirje 24.10.2006 OM 8/31/2005, OM 011:00/2006

Asia  Rovaniemen hovioikeuden lausunto riidattomien velkomusasioiden käsittelyn kehittämistä koskevasta työryhmän mietinnöstä (Työryhmämietintö 2006:15) 

Pyydettynä lausuntonaan hovioikeus esittää seuraavaa:

Työryhmän esityksen mukaan riidattomien velkomusasioiden käsittely on tarkoitus säilyttää tuomioistuimissa. Hovioikeus kannattaa esitystä. Työryhmän esittämät oikeusturvasyyt puoltavat riidattomien velkomusasioiden säilyttämistä tuomioistuinten käsiteltävinä. Riidattomana vireille tulleen velkomusasian osoittautuessa riitaisaksi se ohjautuu luontevasti samassa tuomioistuimessa laajempaan ja täystutkintaisempaan menettelyyn. Velkomusasiat, riidattomat ja riitaiset, ovat myös merkittävä ja perinteinen osa alioikeuksien toimintaa. Hovioikeuden käsityksen mukaan riidattomien velkomusasioiden poissiirtämiselle tuomioistuimista ei ole olemassa tarvetta eikä riittäviä perusteita.

Työryhmä esittää monia varteenotettavia toimenpiteitä summaarisen velkomusprosessin tehostamiseksi. Ehdotuksen mukaan vireille tulevan riidattoman velkomusasian käsittely voitaisiin käräjäoikeuksien välisen työtilanteen tasaamiseksi siirtää muulle kuin nykyisin oikeudenkäymiskaaren 10 luvun mukaiselle toimivaltaiselle tuomioistuimelle. Hovioikeus pitää tämänkaltaisen jouston lisäämistä erittäin tervetulleena uudistuksena. Alueellisia toimivaltasäännöksiä avaamalla käräjäoikeuksien välisiä työmääriä voitaisiin tasoittaa käytettävissä olevien resurssien puitteissa joko keskittämällä tai hajauttamalla.

Ehdotetut toimenpiteet sähköisen asioinnin edistämiseksi tuomioistuimissa ovat kannatettavia eikä hovioikeudella ole niistä huomautettavaa.

Työryhmän esityksen mukaan riidattomassa velkomusasiassa haasteen tiedoksianto voitaisiin laissa säädetyin edellytyksin toimittaa tavallisena postitiedoksiantona. Hovioikeuden mielestä ehdotuksen tähän kohtaan liittyy oikeusturvaongelmia oikeudenmukaisen oikeudenkäynnin toteutumisen kannalta. Haasteen todisteellinen tiedoksianto on kuulemisperiaatteen olennainen osa. Tältä osin hovioikeus viittaa työryhmän pysyvän asiantuntijan Tatu Leppäsen lausumassa esitettyihin perusteltuihin kannanottoihin. Mietinnössä kuvatut valtiontaloudelliset näkökohdat tuskin oikeuttavat näin merkittävästi poikkeamaan oikeudenmukaisen oikeudenkäynnin vaatimuksista.

Todisteellista postitiedoksiantoa (vastaanotto- tai saantitodistus) voitaisiin varmastikin käyttää nykyistä enemmän myös summaarisissa asioissa, mikä merkitsisi sitä, että haastemiestiedoksiantoa voitaisiin nykyisestä määrästä merkittävästi vähentää. Tiedoksiantotapojen tarkoituksenmukaisempi ja kustannuksia säästävämpi valinta saattaisi vaatia selkeämpää ohjeistusta tai jopa lainmuutoksia. 

Hovioikeuden käsityksen mukaan ehdotuksen taloudelliset vaikutukset (säästövaikutukset) on arvioitu liian optimistisesti erityisesti henkilötyövuosien säästön osalta.

Avaamalla käräjäoikeuksien alueellista toimivaltajakoa ja siirtymällä riidattomissa velkomusasioissa valtakunnalliseen toimialueeseentyötä voitaisiin jakaa käräjäoikeuksien välillä nykyistä paremmin. Rinnan tämän uudistuksen kanssa käräjäoikeuksien yhdistämistä suuremmiksi yksiköiksi tulisi selkeästi nopeuttaa.

Presidentti 		Esko Oikarinen

Kansliapäällikkö                    Riitta Saarenpää